**NÁRODNÁ RADA SLOVENSKEJ REPUBLIKY**

VIII. volebné obdobie

**1290**

**NÁVRH**

**na skrátené legislatívne konanie o vládnom návrhu zákona, ktorým sa dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „návrh zákona“).

Naliehavosť prijatia návrhu zákona v skrátenom legislatívnom konaní vyplýva zo súčasnej mimoriadne nepriaznivej situácie na európskom trhu z energetickými komoditami, najmä elektrinou, ktoré ohrozujú cenovú dostupnosť dodávok elektriny pre odberateľov.

Ruská agresia voči Ukrajine, sankcie uvalené EÚ a jej medzinárodnými partnermi a protiopatrenia prijaté Ruskom zásadne zasahujú do chodu hospodárstva na Slovensku. Pokračujúci rast cien energií, nárast cien komodít elektriny a plynu, má zásadné negatívne dopady na hospodárstvo Slovenskej republiky. Výrazný je dopad na priemysel a malé a stredné podniky, čo môže viesť k obmedzeniam vo výrobe, k rastu cien produktov, či útlmu činnosti firiem.

Účelom návrhu zákona je vytvorenie právneho rámca na poskytovanie dotácií podľa podmienok Dočasného krízového rámca. Podľa čl. 107 ods. 2 písm. b) Zmluvy o fungovaní EÚ sa za zlučiteľnú s vnútorným trhom považuje pomoc určená na náhradu škody spôsobenej prírodnými katastrofami alebo mimoriadnymi udalosťami, za ktoré sa podľa Dočasného krízového rámca považujú aj vysoké ceny elektriny vyvolané agresiou Ruska na Ukrajine. Štátna pomoc je určená na nápravu vážnej poruchy fungovania v hospodárstve členského štátu EÚ.

Náprava vážnej poruchy v hospodárstve je kľúčová z hľadiska záujmov priemyslu na Slovensku, keďže nie je zameraná len na náhradu priamych škôd spôsobených vojenskou agresiou, ale má za cieľ nápravu nedostatku likvidity v podnikoch, ktoré sú priamo alebo nepriamo postihnuté vážnou poruchou fungovania hospodárstva.

Na základe uvedených skutočností z dôvodu, že sú ohrozené základné ľudské práva a slobody a hrozia značné hospodárske škody štátu, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o návrhu zákona.

V Bratislave 7. novembra 2022

**Eduard Heger**

predseda vlády Slovenskej republiky

**Karel Hirman**

minister hospodárstva Slovenskej republiky